Cecile glo aan balans | Maroela Media
Cecile Bester van die Hoërskool Ficksburg se suksesresep het duidelik gewerk. Sy skryf haar akademiese sukses toe aan harde werk, deeglike beplanning en balans. Haar lewensfilosofie is nie verniet die woord "balans" nie. Sy glo 'n mens moenie jou lewe om werk nie, want dan leef jy nie werklik nie.
Sy het onderskeidings behaal in Afrikaans, Engels, Wiskunde, lewenswetenskappe, fisiese wetenskappe, rekeningkunde, rekenaartoepassingstegnologie en lewensoriëntering.
Haar pa. Nico, is 'n sakeman en haar ma, Annine, is 'n onderwyseres. Haar suster, Marelie, is vanjaar in gr. 9 en haar broer, Hendrik, in gr. 11.
Haar stokperdjies is lees, skryf en musiek en sy het ook 'n groot voorliefde vir tale. Sy geniet ook buitelugaktiwiteite soos atletiese stap en bergklim. Buiten akademiese prestasies, is Cecile 'n presidentsverkenner in Die Voortrekkers en sy speel hokkie, tennis en krieket vir die eerste span. Sy was ook betrokke by die skool se dramagroep en VCSV. .
Haar grootste rolmodel is Nelson Mandela. "Hy het wat soos die onmoontlike gelyk het, reggekry. " Sy beskryf haar beste en slegste eienskappe as lojaal en ongeduldig. Sy som haarself op as 'n Christen wat in vrede glo.
Die natuur lê baie na aan my hart. Ek is baie lojaal en bly by my standpunte.
Cecile wag nog op keuringsuitslae om veeartsenykunde aan die Universiteit van Pretoria te studeer. Sy het reeds keuring gekry vir BSC aan die Universiteit Stellenbosch. Sy is ook op 'n waglys vir mediese keuring by die Universiteit van die Vrystaat.